محمد سقراط- كود — هو الصراحة بالنسبة للحاصلين على أوسمة مكنتوقعوش منهم أنهم يكونوا عباقرة ولكن على الأقل كيتمتعوا بالحد الأدنى من الكياسة والرصانة والتريث، وشوية ديال التواضع ، ولكن للأسف كل مرة كيخرج لينا واحد من حاملي الأوسمة بشي خرجة فضائحية ، فبعد اتهام سعد المجرد بجريمة اغتصاب حسب القانون الفرنسي ، وحسب المراكشي الشهير فعيبنا واحد هانية. ولكن باش يزيد يخرج حامل وسام آخر بتهنئة للمغاربة وللملك حيث رجعنا للإتحاد الأوروبي بعد غيبة طويلة ، فلا هادي بزاف عاوتاني ، هادي مافيهاش الحد الأدنى للكياسة والرصانة والتريث ، هو الصراحة فال زين ولكن للأسف كيعبر على جهل عميق حتى بأبسط الأمور الحياتية، وهاعلاش مهم التواضع فعادي أن بنادم كان يسول أي واحد حداه ويقوليه آش كاين هادشي فحالة لي حداه ميكونوش كيشبهوا لصاحبة الصرخة التاريخية إييهاب ولكن لي ماعاديش هو عدم بدل أي مجهود للتحري من أجل عدم الوقوع فالغلط ، والمقود كاع هو المعجبين والمعجبات لي عتابروها خطأ إملائي ، الله أخاي تخالف ليك أوروبا بأفريقيا وتعابرها خطأ إملائي ، هاد المريدين كارثة أخرى أعظم من الإيقونات ديالهم براسها ، لي كيلحسو البعرة لأي فنان ويبداو يبررو الجهل والأخطاء ديالو، هو الصراحة مكناش كنتسناو منو يكون عندو مع السياسة ، راه غير إيهاب ولكن على الأقلا يكون عندو مع المنطق . كنعيى نسول راسي على أي معيار كيتم اختيار من يوشحون بالأوسمة ، حيث فكل مرة كيبانو ناس غراب وربما بالنسبة للكثير مكيستحقوش يتوشحوا بوسام ، هو الصراحة معندناش بزاف لي يستحقوا نظرا لهزالة الإنتاج والإبداع والخلق فالعديد من الميادين والقضية خارية والى تم اعتماد شي معايير صارمة فراه قليل لي غادي يتوشحوا ، ولكن ماشي لدرجة يبداو يتفرقوا على من هب ودب ، وماشي لدرجة عدم احترامهم من طرف الموشحين بهم ، راه كيبقى وسام ملكي هاداك خاص الموشح به يحتارموا على الأقل ويرد البال مايطيحش فمثل هاد السقطات الحرة الغير محسوبة . وخاص حتى من يختارون الذين سيوشحون بالأوسمة يتاقاو الله حيث راه قريب يولي عند كولشي ، فالعالم الكامل كيتوشحوا الناس لي قدمات لبلدانها أو للعالم حاجات مهمة سواء فن أو علم المهم إبداع حقيقي ، وفالمغرب كيبانليك بحال شي لعبة حظ الى عندك شي زهر تقدر تتوشح فأي لحظة ، بدون ماتكون قدمتي شي حاجة تستحق الذكر فأي مجال ، بالإضافة الى أنه فالعديد من الأحيان كان كيتم تجريد الحاصلين على أوسمة الى دارو شي فضيحة ، بحال ملي جردات الملكة اليزابيت الملاكم نسيم حميد من بعد سجنه بسبب حادثة سير ، كذلك جردت الملكة اليزابيت الفنان الأوسترالي رولف هاريس من التكريم بعد أن تبث في حقه قضايا ديال التحرش الجنسي ، وحتى هنا خاص يتم تجريد البعض من الأوسمة ديالهم نظرا لغبائهم ولعدة أسباب أخرى ، الوسام الملكي راه تكليف وعندو شروط ماشي حصانة لممارسة البلاهة تمنح للبعض 
شفتو إيهاب كايهنأ المغاربة و الملك حيث رجعنا للإتحاد الأوروبي بعد غيبة طويلة ؟ … هادي بزاف عاوتاني